Τις συστάσεις για αποφυγή συγχρωτισμού και την απαγόρευση της κυκλοφορίας προκειμένου να περιοριστεί η εξάπλωση του νέου κορωνοϊού στη χώρα αγνόησαν δεκάδες πολίτες στην Πάτρα το πρωί της Κυριακής, καθώς συγκεντρώθηκαν στην εκκλησία της Αγίας Τριάδας .

Σύμφωνα με πληροφορίες του tempo24, αρκετοί πιστοί της περιοχής, κυρίως ηλικιωμένοι, έσπευσαν στην εκκλησία, ύστερα από πρόσκληση του ιερέα, για να κοινωνήσουν και να λάβουν αντίδωρο, με αποτέλεσμα την παρέμβαση της Αστυνομίας.

Πολλοί κάτοικοι βγήκαν στα μπαλκόνια αντιλαμβανόμενοι τι είχε συμβεί και διαμαρτύρονταν για την παρουσία της Αστυνομίας, ενώ άλλοι ζητούσαν από τους αστυνομικούς να απομακρύνουν τον κόσμο από την εκκλησία για να μην υπάρξει κίνδυνος μετάδοσης του κορωνοϊού.

Τελικά η ένταση τερματίστηκε με τους αστυνομικούς να «κόβουν» και πρόστιμα σε πολλούς από τους παρευρισκόμενους, καθώς δεν είχαν βεβαίωση εξόδου.



Πηγή: Tempo24

Υπενθυμίζεται ότι με Κοινή Υπουργική Απόφαση των υπουργείων Παιδείας και Θρησκευμάτων και Υγείας, έχουν παραταθεί τα περιοριστικά μέτρα που αφορούν στους χώρους λατρείας μέχρι τις 11 Απριλίου. Η ΚΥΑ προβλέπει τη δυνατότητα διαδικτυακής μετάδοσης λειτουργίας από τηλεοπτικό ή ραδιοφωνικό μέσο, το οποίο θα αναμεταδίδει λειτουργία.

Η Διαρκής Ιερά Σύνοδος (Δ.Ι.Σ.) της Εκκλησίας της Ελλάδος από την πλευρά της, αποφάσισε να πραγματοποιούνται η Θεία Λειτουργία καθώς και οι Ιερές Ακολουθίες της Μεγάλης Εβδομάδας, αλλά και του Πάσχα κεκλεισμένων των θυρών, στο πλαίσιο της τήρησης των μέτρων, για την αποτροπή της εξάπλωσης του κορωνοϊού.

Από την πρώτη ΚΥΑ προβλέπεται απαγόρευση τέλεση κάθε είδους λειτουργιών και ιεροπραξιών σε όλους ανεξαιρέτως τους χώρους θρησκευτικής λατρείας (κάθε είδους και κάθε νομικού, κανονικού και εν γένει θρησκευτικού καθεστώτος ναών και παρεκκλησίων, ευκτηρίων οίκων, τεμενών κλπ κάθε δόγματος και θρησκείας, ανεξαρτήτως μεγέθους και χωρητικότητάς τους, στο σύνολο της επικράτειας, για προληπτικούς λόγους δημόσιας υγείας.

Σε μήνυμά του προς τους Έλληνες πριν από μερικές ημέρες, ο Αρχιεπίσκοπος Αθηνών και πάσης Ελλάδος, Ιερωνύμος τόνισε πως «όλοι μαζί πρέπει να προστατεύσουμε την ιερότητα της ζωής μας και των συνανθρώπων μας».